รัฐบาลไทย-ข่าวทำเนียบรัฐบาล-รองนายกรัฐมนตรีเยี่ยมชมเมืองอัจฉริยะตัวอย่างของจีนที่เมืองเซินเจิ้น
วันอาทิตย์ที่ 12 พฤศจิกายน 2560
รองนายกรัฐมนตรีเยี่ยมชมเมืองอัจฉริยะตัวอย่างของจีนที่เมืองเซินเจิ้น
รองนายกรัฐมนตรีเยี่ยมชมเมืองอัจฉริยะตัวอย่างของจีนที่เมืองเซินเจิ้น มณฑลกวางตุ้ง เพื่อดูงานโครงการพัฒนาเมืองอัจฉริยะ
เมื่อวันที่ 11 พฤศจิกายน 2560 เวลา 11.00 น.(ตามเวลาท้องถิ่นตรงกับเวลา 09.00 น.ประเทศไทย) พลอากาศเอก ประจิน จั่นตอง รองนายกรัฐมนตรี พร้อมด้วยนายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม นายพิริยะ เข็มพล เอกอัครราชทูต ณ กรุงปักกิ่ง ศาสตราจารย์นายแพทย์ สิริฤกษ์ ทรงศิวิไล เลขาธิการคณะกรรมการวิจัยแห่งชาติ นายวศิน เรืองประทีปแสง กงสุลใหญ่ ณ นครกว่างโจว พลตํารวจตรี บรรฑป สุคนธมาน ผู้เชี่ยวชาญเฉพาะด้านระดับสูง ประจําสํานักงานรองนายกรัฐมนตรี และเจ้าหน้าที่จากหน่วยงานที่เกี่ยวข้อง ได้เดินทางไปยังเขตหลง กั่ง เมืองเซินเจิ้น มณฑลกวางตุ้ง เพื่อเยี่ยมชมการพัฒนาเมืองอัจฉริยะ (Smart City) ตัวอย่างในเขตหลงกั่ง
เมื่อคณะของรองนายกรัฐมนตรีเดินทางไปถึง นาย กวน เอ๋อจี่ รองนายกเทศมนตรีเขตหลงกั่งในฐานะผู้อํานวยการสํานักงานรักษาความปลอดภัยเขตหลงกั่ง และนางเช็ง ลิฟาง รองประธานอาวุโสบริษัท หัวเว่ย เทคโนโลยี จํากัด ได้ให้การต้อนรับและบรรยายสรุปการพัฒนาเมืองอัจฉริยะว่า เมืองอัจฉริยะเขตหลง กั่งได้รับการพัฒนาให้เป็นเมืองอัจฉริยะตัวอย่างของสาธารณรัฐประชาชนจีน โดยมีบริษัท หัวเว่ย เทคโนโลยี จํากัด เป็นผู้ดําเนินการ ซึ่งเป็นการนําเทคโนโลยี Government Cloud, Data Center และ Command Center มาใช้ในการลดการลงทุนที่ซ้ําซ้อน ประหยัดงบประมาณ และเพิ่มประสิทธิภาพในการจัดการ โดยมีการใช้ประโยชน์จาก Geography Information Sharing เพื่อเชื่อมโยงตําแหน่ง 2 มิติ และ 3 มิติ เข้ากับแอพพลิเคชั่นและการบริการต่าง ๆ การพัฒนาและนําเทคโนโลยีมาใช้ในด้าน Public Safety เพื่อเชื่อมโยงบูรณาการของกล้อง CCTV เข้ากับระบบ Cloud Video Analytics ทําให้เกิดความปลอดภัยแก่ประชาชน รวมถึงการส่งเสริมและการเข้าถึงการศึกษาผ่าน Smart Education เพื่อสนับสนุนการศึกษาโดยใช้ Cloud และ Big Data มาช่วยในการจัดการเนื้อหาและวางแผนการใช้เทคโนโลยีเพื่อช่วยในการบูรณาการระบบจราจรและการขนส่งต่าง ๆ ให้มีประสิทธิภาพในรูปแบบ Smart Transportation และการพัฒนาระบบ Cyber Security เพื่อป้องกันการจารกรรมข้อมูลและเสริมสร้างความปลอดภัยในการใช้งานอินเตอร์เน็ต
ทั้งนี้ทางสํานักงานรักษาความปลอดภัยเขตหลง กั่ง ซึ่งมีเจ้าหน้าที่รักษาความปลอดภัยประจําการอยู่ประมาณ 2,400 คน มีหน้าที่ดูแลทุกข์สุขและความปลอดภัยของประชาชนในในเขตรับผิดชอบกว่า 4,300,000 คน
ได้ชี้แจงเพิ่มเติมว่า ตั้งแต่มีการนําเอาเทคโนโลยีของเมืองอัจฉริยะมาช่วยในการปฏิบัติงาน ทําให้อัตราการเกอดอาชญากรรมในพื้นที่ลดลงถึงร้อยละ 53.2 พร้อมทั้งได้มีการสาธิตการใช้กล้อง CCTV ในการตรวจจับคนร้ายลักพาตัวเด็ก ที่สามารถ
ดึงข้อมูลได้ภายใน 3 วินาที และจับผู้กระทําผิดได้ภายในเวลา 15 ชั่วโมง
จากนั้นในช่วงบ่ายคณะของรองนายกรัฐมนตรีได้เดินทางไปยังเมืองจูไห่ เพื่อเยี่ยมชมนิคมอุตสาหกรรม Kingsoft Software และ Kingsoft R&D Center โดยมีนาย เดวิด ซอง รองประธานนิคมอุตสาหกรรม Kingsoft Software
ให้การต้อนรับและนําชมสถานที่ ซึ่งนิคมแห่งนี้เป็นนิคมอุตสาหกรรมที่มีการวางผังเมืองแบบใหม่ ประกอบด้วยอาคารสํานักงานและอาคารหอพักของพนักงานอยู่ในบริเวณที่ใกล้เคียงกัน เป็นสถานที่ที่มีความสวยงาม ซึ่งอยู่ในระหว่าง
การดําเนินการก่อสร้างและเป็นที่คาดการณ์ว่า ในอนาคตข้างหน้านิคมอุตสาหกรรมแห่งนี้จะเป็น R&D Center, Service Center และ Training Center ที่สมบูรณ์แบบ และจะทําให้เศรษฐกิจในพื้นที่เจริญเติบโตขึ้น จากนั้นจึงได้เข้าร่วมประชุมกับฝ่ายบริหารของนิคมอุตสาหกรรม นําโดยนาย ซู เตา ประธานคณะเจ้าหน้าที่ทํางานนิคมอุตสาหกรรม Kingsoft Software
โดยเป็นการหารือถึงความร่วมมือและการสนับสนุนของ Kingsoft Software ต่ออุตสาหกรรม ICT และเศรษฐกิจทางด้านดิจิทัลของไทยว่าจะสามารถดําเนินการได้อย่างไรบ้าง
ภายหลังเสร็จสิ้นการดูงานแล้ว พลอากาศเอก ประจิน จั่นตอง รองนายกรัฐมนตรีพร้อมด้วยคณะได้เดินทางไปยังโรงแรมจูไห่ฮอลิเดย์รีสอร์ท เพื่อเข้าเยี่ยมคารวะ นาย กัว หยวนเคียง เลขาธิการพรรคคอมมิวนิสต์จีน
ในคณะกรรมาธิการแห่งเมืองจูไห่ และประธานสภาประชาชนแห่งเมืองจูไห่ ในโอกาสที่ได้เดินทางมาเยี่ยมชมการพัฒนากิจการของเมืองจูไห่ และเพื่อเป็นการกระชับความสัมพันธ์อันดีระหว่างกัน ทั้งนี้ นายกัว หยวนเคียง ได้เป็นเจ้าภาพจัดงานเลี้ยงรับรองให้แก่คณะของรองนายกรัฐมนตรี โดยมีคณะผู้บริหารระดับสูงของพรรคคอมมิวนิสต์จีนแห่งเมืองจูไห่ และผู้บริหารของนิคมอุตสาหกรรม Kingsoft Software เข้าร่วมด้วย
................................................
กลุ่มประชาสัมพันธ์และเผยแพร่ สํานักโฆษก
ข้อมูลจาก พล.อ.อ. มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)